Regionsudvalgets udtalelse om Kommissionens forslag til Europa-Parlamentets og Rådets afgørelse om Det Europæiske Fællesskabs flerårige rammeprogram for forskning, teknologisk udvikling og demonstration 2002-2006 som bidrag til realiseringen af det europæiske forskningsrum

(2002/C 107/32)

REGIONSUDVALGET har -

under henvisning til Kommissionens forslag til Europa-Parlamentets og Rådets afgørelse om Det Europæiske Fællesskabs flerårige rammeprogram for forskning, teknologisk udvikling og demonstration 2002-2006 som bidrag til realiseringen af det europæiske forskningsrum (KOM(2001) 94 endelig - 2001/0053 COD),

under henvisning til Rådets beslutning af 30. april 2001 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til formandens beslutning af 22. maj 2001 om at henvise det forberedende arbejde til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til Kommissionens meddelelse "Mod et europæisk forskningsrum" (KOM(2000) 6 endelig) og til Regionsudvalgets udtalelse herom (CdR 33/2000 fin)(1),

under henvisning til Kommissionens meddelelse "Realisering af det europæiske forskningsrum: Retningslinjer for EU's indsats inden for forskning (2002-2006)" (KOM(2000) 612 endelig) og til Regionsudvalgets udtalelse herom (CdR 63/2001 fin)(2),

under henvisning til Det Europæiske Råds beslutning på mødet i Göteborg om at føje dimensionen bæredygtighed til Lissabon-processen og pålægge forskningen en særlig pligt til at yde et aktivt bidrag hertil,

under henvisning til arbejdsdokument fra Kommissionens tjenestegrene "Første statusrapport over realiseringen af det europæiske forsknings- og innovationsrum" (SEK(2001) 465),

under henvisning til Kommissionens forslag til Rådets beslutninger om særprogrammer til gennemførelse af Det Europæiske Fællesskabs rammeprogram for forskning, teknologisk udvikling og demonstration 2000-2006 og om særprogrammer til gennemførelse af Det Europæiske Atomenergifællesskabs rammeprogram for forskning og uddannelse 2002-2006 (KOM(2001) 279 endelig),

under henvisning til Kommissionens meddelelse "Rammeprogrammet og det europæiske forskningsrum: Iværksættelse af artikel 169 og etablering af netsamarbejde mellem de nationale forskningsprogrammer" (KOM(2001) 282 endelig),

under henvisning til Kommissionens meddelelse "En mobilitetsstrategi for det europæiske forskningsrum" (KOM(2001) 331 endelig),

under henvisning til Kommissionens meddelelse "Det europæiske forskningsrums internationale dimension" (KOM(2001) 346 endelig),

under henvisning til arbejdsdokument fra Kommissionens tjenestegrene "Rapport om benchmarking af national forskningspolitik" (SEK(2001) 1002),

under henvisning til arbejdsdokument fra Kommissionens tjenestegrene "Kortlægning af fremragende kompetence inden for forskning og teknologisk udvikling i Europa" (SEK(2001) 434),

under henvisning til Rådets konklusioner af 26. juni 2001 om forløbet af drøftelserne om det 6. rammeprogram og formandskabets konklusioner efter den orienterende debat om Kommissionens forslag om rammeprogrammet 2002-2006,

under henvisning til Rådets resolution af 26. juni 2001 om videnskab og samfund samt om kvindernes rolle inden for videnskab,

under henvisning til forslag til Regionsudvalgets udtalelse (CdR 283/2001 rev.), som blev vedtaget af Underudvalg 5 den 10. september 2001 med Erwin Teufel, ministerpræsident i Baden-Württemberg (D/PPE), som ordfører,

ud fra den betragtninger, at Kommissionen har udarbejdet det 6. forskningsrammeprogram som instrument til realisering af det europæiske forskningsrum,

ud fra den betragtninger, at Det Europæiske Råd i Lissabon lagde stor vægt på oprettelsen af det europæiske forskningsrum som et middel til styrkelse af en økonomi byggende på innovation og viden med flere og bedre arbejdspladser og stærkere social samhørighed,

ud fra den betragtninger, at Det Europæiske Råd i Stockholm bekræftede strategierne i forbindelse med det europæiske forskningsrum, opfordrede Kommissionen og medlemsstaterne til at opbygge et videnbaseret samfund i Europa og lagde særlig vægt på efter- og videreuddannelse, formidling af informationsteknologiske kundskaber i hele Europa og fælles udarbejdelse af etiske principper for forskningsprojekter inden for bioteknologi,

ud fra den betragtninger, at Det Europæiske Fællesskab har allerede gjort store fremskridt til realisering af det europæiske forskningsrum,

ud fra den betragtninger, at EU's forskningsprogrammer er blevet en fast bestanddel af regionernes og medlemsstaternes forskningsstøtte og betyder mere end blot og bar forsyning med ekstra midler fra Fællesskabets kasse,

og ud fra den betragtninger, at Den Europæiske Union står over for store udfordringer i forbindelse med udvidelsen mod øst i 2004 (EU-charteret, institutionelle reformer, ny kompetencefordeling mellem de europæiske, de nationale og de regionale beslutningstagere og aktører) -

på den 41. plenarforsamling af 14.-15. november 2001 (mødet den 15. november) vedtaget følgende udtalelse.

1. Mål

Regionsudvalget

1.1. støtter Kommissionens plan om ved hjælp af et rammeprogram for forskning, teknologisk udvikling og demonstration at fremme denne udvikling og arbejde for at etablere et europæisk forskningsrum, der skal styrke Fællesskabets konkurrenceevne. Derfor skal de afgørende kriterier for udvælgelsen af støtteberettigede projekter fortsat være videnskabelig ekspertise, økonomisk relevans og forskningens nytte for samfundet;

1.2. betvivler dog, at formålene med det europæiske forskningsrum kan realiseres ved hjælp af rammeprogrammet 2002-2006, medmindre Kommissionen og medlemsstaterne enes om at tillægge forskning og teknologisk udvikling en højere prioritering inden for Fællesskabets politik og afsætte væsentlig flere midler til formålet på budgettet end hidtil;

1.3. bifalder Kommissionens ønske om at styrke regionernes og kommunernes dynamiske rolle i forbindelse med gennemførelsen af rammeprogrammet og at opvurdere deres bidrag til forskningen i Europa;

1.4. finder det ikke acceptabelt, at Kommissionen ønsker at begrænse medlemsstaternes og regionernes medvirken ved gennemførelsen af det første specifikke program til et enkelt programudvalg;

1.5. går i forbindelse med forslaget om atomforskning ind for, at der frem for alt tages hensyn til befolkningens bekymringer, der navnlig drejer sig om deponier, bortskaffelse af nukleart affald, strålingsbeskyttelse og nuklear sikkerhed;

1.6. gentager sit krav om, at kvinder og mænd skal have lige muligheder for adgang til videnskabelige projekter og støtteforanstaltninger;

1.7. opfordrer til, at man, som det er tilfældet ved uddannelses- og kulturprogrammerne, senest i forbindelse med det 7. rammeprogram for forskning forlænger varigheden for at give medlemsstaterne og regionerne såvel som forskningens aktører større sikkerhed i planlægningen.

For at skabe større fleksibilitet i et rammeprogram af længere varighed bør der tages hensyn til såvel EU's benchmarking inden for forsknings- og innovationspolitik som til den nye kortlægning af den videnskabelige ekspertise i Europa, der skal skabe overblik over forskningssektorer med særligt imponerende videnstilvækst.

2. Regioner og kommuner(3)

Regionsudvalget

2.1. bekræfter deres vilje - det gælder særlig regioner med lovgivningsmæssige beføjelser på forskningsområdet - til at etablere det europæiske forskningsrum og yde et bidrag til gennemførelsen af det 6. rammeprogram for forskning;

2.2. understreger regionernes afgørende rolle i forbindelse med uddannelsen af unge forskere på de højere læreanstalter, med opretholdelsen og udviklingen af offentlige og private forskningsinstitutioner og med udformningen af den regionale forskningspolitik og rammebetingelserne for små og mellemstore virksomheder. Regionsudvalget henviser også til erfaringerne i de regioner, der sammen med andre EU-regioner har gennemført RIS ("Innovation Regions in Europe Network");

2.3. finder det nødvendigt at styrke samarbejdet mellem regionerne ved at danne interregionale netværk med det formål at koordinere forskningsaktiviteterne;

2.4. beder Kommissionen yde finansiel støtte til udvikling af interregionale partnerskaber med ansøgerlandene i Central- og Østeuropa;

2.5. støtter Kommissionens plan om at styrke Fællesskabets kapacitet på forskningsområdet ved at etablere netværksamarbejde mellem talentfulde videnskabsmænd og fremragende forskergrupper, men opfordrer Kommissionen til at udnytte strukturfondene til at skabe forskningsinfrastruktur i de mindre begunstigede regioner for at sætte dem i stand til på kvalificeret vis at deltage i gode og fremtidsorienterede forskningsprojekter;

2.6. støtter Kommissionens ønske om at påvirke forskningen og udviklingen i Europa via strukturering og koordinering, om at øge den europæiske forsknings effektivitet ved at udnytte synergieffekten fra beslægtede programmer i medlemsstaterne og om i dette øjemed at fremme samarbejdet med medlemsstaterne og regionerne. Men denne politik bør nøje respektere subsidiaritetsprincippet;

3. Institutioner i regionernes regi/på regionernes område

Regionsudvalget

3.1. understreger, at de højere læreanstalter er centre for uddannelsen af nye videnskabsmænd og - sammen med regionale forskningsinstitutioner - for grundforskning og målrettet forskning og må sikres passende deltagelse i projekterne under 6. rammeprogram;

3.2. opfordrer derfor kraftigt Kommissionen til at bibeholde de hidtidige bestemmelser om ekstra udgifter for højere læreanstalter og ikke-universitære forskningsinstitutioner for at sikre disses medvirken til gennemførelsen af det 6. rammeprogram for forskning;

3.3. bekræfter som sin opfattelse, at de små og mellemstore virksomheder (SMV) spiller en vigtig rolle for den europæiske erhvervs- og innovationspolitik og også bør have tilfredsstillende rammebetingelser i det 6. rammeprogram. Regionsudvalget går derfor ind for bevarelse af et horisontalt program for innovation og inddragelse af SMV;

3.4. bifalder den klare styrkelse af SMV-specifikke instrumenter (Cooperative Research and Collective Research), men anser det for nødvendigt at gøre disse instrumenter mere brugervenlige. Dertil hører bl.a. adgang for virksomheder med egen forskningsafdeling, inddragelse af forberedelsesfasens udgifter i de støtteberettigede projektudgifter og bevarelse af forundersøgelsespræmierne;

3.5. bestyrker Kommissionen i dens planer om at anvende ca. 15 % af forskningsrammeprogrammets midler til støtte for små og mellemstore virksomheder, men går ind for, at projekternes kvalitet og resultaternes udnyttelse og udbredelse i hele Europa betragtes som uomgængelige betingelser for tildeling af midler;

4. Temaer

Regionsudvalget

4.1. forventer af Kommissionen, at den igen benytter den problemorienterede fremgangsmåde, der blev indført i 5. rammeprogram (herunder navnlig dette programs hensyntagen til de nye teknologiers indvirkninger på mennesker), og ikke udelukkende definerer de udvalgte forskningstemaer teknologisk;

4.2. gør opmærksom på, at der efter regionernes opfattelse er store mangler ved Kommissionens forslag. Af økologiske og økonomiske årsager og under henvisning til formålene med det europæiske forskningsrum finder Regionsudvalget det helt nødvendigt, at der også ydes støtte til projekter inden for landbrugs-, hav-, energi- og trafikforskning. Desuden skal der være en rimelig balance mellem naturvidenskabelig og teknisk forskning på den ene side og samfundsvidenskabelig forskning på den anden. I alle projekter under de udvalgte forskningstemaer bør der tages hensyn til de socioøkonomiske og etiske aspekter som overordnede krav;

5. Programstruktur

Regionsudvalget

5.1. finder, at Kommissionens forslag om det første specifikke programs omfang og strukturering indeholder for meget, så det er umuligt for et enkelt programudvalg at administrere;

5.2. opfordrer Kommissionen til at videreføre det femte rammeprograms skelnen mellem vertikale områder og horisontale foranstaltninger, så der sikres en klarere strukturering af rammeprogrammet,

5.2.1. idet alle vertikale områder optages i det første specifikke program som aktioner med hver deres programudvalg, i hvilken forbindelse der foretages tematisk fornuftige afgrænsninger. Regionsudvalget foreslår, at der i alt bliver tale om 6 aktioner, nemlig

- "genomforskning og bioteknologi i sundhedens tjeneste" kombineret med "fødevaresikkerhed og sundhedsrisici",

- "teknologi til informationssamfundet",

- "nanoteknologi, materialer og produktion",

- "luftfart og rumfart",

- "bæredygtig udvikling og globale miljø- og klimaændringer",

- "politikorienteret forskning, borgere og styreformer (governance) i det europæiske videnssamfund, videnskab og samfund",

5.2.2. og idet alle horisontale foranstaltninger for at sikre en klarere strukturering samles i et andet specifikt program som selvstændige aktioner med hver deres programudvalg. Her foreslår Regionsudvalget, at der i alt bliver tale om fire aktioner, nemlig

- "menneskelige ressourcer og mobilitet",

- "kohærent udvikling og koordinering af Fællesskabets og medlemsstaternes forskningspolitik, forskningsinfrastruktur",

- "internationalt samarbejde",

- "forskning, innovation og SMV-specifikke foranstaltninger";

5.3. anbefaler Kommissionen at integrere de reserver, den selv har stillet forslag om, i ovennævnte vertikale aktioner og desuden at holde 5 % af rammeprogrammets samlede budget tilbage til uforudsete udviklinger og at lade programudvalget "kohærent udvikling og koordinering af Fællesskabets og medlemsstaternes forskningspolitik, forskningsinfrastruktur" bestemme over anvendelsen af disse midler;

6. Nye instrumenter

Regionsudvalget

6.1. anser det for nødvendigt af hensyn til kontinuiteten og for at sikre gnidningsløs overgang fra femte til sjette forskningsrammeprogram i princippet at videreføre fjerde og femte rammeprograms instrumenter, så også mindre institutioner i regionernes regi og små og mellemstore virksomheder fortsat kan deltage i det sjette forskningsrammeprogram og deres innovative evner udnyttes til gavn for udviklingen;

6.2. indser imidlertid også, at det er muligt og nødvendigt at integrere forskningskapaciteten og opnå fremragende resultater til styrkelse af Fællesskabets konkurrenceevne, men beder om, at man i forbindelse med de tilstræbte store projekter holder sig følgende for øje:

6.2.1. Projekterne skal være overskuelige. Det må sikres, at de involverede forskere leverer de aftalte bidrag, og at den umiddelbare interne og eksterne udveksling af erkendelser og erfaringer opretholdes og fremmes.

6.2.2. Man bør undlade at lægge sig fast på en minimumsstørrelse som forudsætning for, at et projekt er støtteberettiget.

6.2.3. I forbindelse med vurderingen af de nye instrumenters hensigtsmæssighed og nødvendighed bør den kritiske masse og den opnåelige europæiske merværdi undersøges ud fra objektive kriterier.

6.2.4. Ved indkaldelser i forbindelse med nye instrumenter må også højere læreanstalter, mindre regionale institutioner og virksomheder kunne deltage, kunne indgive deres relevante initiativer og sikre deres brugsret;

6.3. finder i forbindelse med ekspertisenet en tidsfrist på 5 år hensigtsmæssig;

6.4. kræver i forbindelse med integrerede projekter en klar definition af projektkoordinatorernes ansvar, adskillelse af det faglige og det administrative ansvar og fuld finansiering af koordinationsomkostningerne;

6.5. understreger i forbindelse med Kommissionens forslag om for første gang at anvende EF-traktatens artikel 169, at mere end 80 % af den offentlige forskning foregår som led i regionale eller nationale forskningsprogrammer, og at en væsentlig del heraf allerede har europæisk dimension (f.eks. Eureka, Cost, Den Europæiske Videnskabssammenslutning). Regionsudvalget beder derfor Kommissionen være opmærksom på følgende i forbindelse med anvendelsen af EF-traktatens artikel 169:

6.5.1. Under hensyntagen til nedefra kommende initiativer skal proceduren udformes så fleksibelt, at "samarbejdet mellem regioner i forskellige medlemsstater eller mellem flere stater i samme region i Europa (stimuleres)"(4).

6.5.2. De "lettere" instrumenter (f.eks. udveksling af informationer, åbning af programmer på basis af gensidighed, aktioner udført i fællesskab osv.) skal først afprøves, før det overvejes at lade EF gennemføre regionale eller nationalstatslige programmer.

Dette vil gøre det lettere at samordne rammeprogrammer for forskning, regionale strukturfondsprogrammer og andre initiativer i tilknytning til Lissabon-processen.

6.5.3. Under hensyntagen til koordinationsproblemerne, det administrative besvær og problemerne i forbindelse med intellektuel ejendomsret bør EF's gennemførelse af regionale og nationalstatslige forskningsprogrammer begrænses til få pilotprojekter af global dimension og ubestridelig relevans for bevarelsen af folkesundheden, miljøet og verdensfreden.

6.5.4. De gældende bestemmelser om finansiering af forskningen i regionerne og medlemsstaterne skal respekteres. Under hensyntagen til støttereglerne og WTO's regler skal kriterierne for EU-medfinansiering fastlægges sådan, at deltagerne ikke løber ind i retlige og finansielle problemer som følge af kumulering af støttemidler;

7. Ledsageforanstaltninger

Regionsudvalget

7.1. bifalder Kommissionens forslag om sammen med medlemsstaterne at udvikle en pålidelig, objektiv og transparent metode til geografisk beskrivelse (mapping) af fremragende præstationer inden for forskning og teknologisk udvikling. Da det drejer sig om en langsigtet proces, der løbende skal optimeres og gradvis udvides ud over de indledningsvis valgte discipliner biovidenskab, nanoteknologi og økonomiske videnskaber, bør denne opgave overlades til et programudvalg i henhold til komitologibeslutningen;

7.2. går ud fra, at Kommissionen under udviklingen af indikatorer til brug i forbindelse med benchmarking også fremover arbejder nøje sammen med medlemsstaterne og regionerne for at sikre, at der kun anvendes indikatorer, som kan klarlægges uden væsentligt ekstraarbejde, og hvis anvendelse fører til praktisk anvendelige resultater;

7.3. anerkender Kommissionens vilje til at udvikle en strategi til fremme af mobilitet i det europæiske forskningsrum, men beklager, at den hidtil ikke er nået videre end til at fremstille de overordnede problemer. Regionsudvalget bifalder forøgelsen af midlerne til fremme af mobilitet, støtter udvidelsen af Marie Curie-programmet og tager med tilfredshed til efterretning, at støtte til doktorander nu skal prioriteres;

7.4. bifalder Rådets beslutning om "at uddybe debatten om videnskabens rolle i samfundet, at skærpe offentlighedens bevidsthed om disse spørgsmål og at styrke sammenhængen mellem forskningspolitikkerne og samfundets behov"(5), men opfordrer Kommissionen til at give de regionale aktører størst mulig frihed i forbindelse med dialogen mellem videnskab og samfund;

7.5. tager Kommissionens ønske om at forstærke det europæiske forskningsrums internationale dimension til efterretning og forventer, at de planlagte foranstaltninger vedrørende internationalt samarbejde og integration af ansøgerlandene udformes klarere, og at der udnævnes en konkret samtalepartner på området;

7.6. finder det hensigtsmæssigt, at Kommissionen overvejer at oprette et forum for internationale videnskabeligt-tekniske forbindelser for at sikre den nødvendige koordinering mellem de berørte parter. Et sådant forum bør også rumme repræsentanter for Regionsudvalget;

8. Forvaltning

Regionsudvalget

8.1. bifalder Kommissionens ønske om at stramme, forenkle og effektivisere det 6. forskningsrammeprogram og opfordrer den til at træffe de rette foranstaltninger hertil. Dertil hører bl.a. generel indførelse af en todelt ansøgningsprocedure på grundlag af kortest mulige projektskitser, fuldstændig overtagelse af udgifterne i forbindelse med henlæggelse af forvaltningen til koordinatorer af netværk og integrerede projekter, adskillelse af administrativt og fagligt ansvar hos koordinatorerne af de integrerede projekter, afkald på at opbygge nye bureaukratiske strukturer og udnyttelse af forhåndenværende regionale og nationale strukturer til administration af støtten og forvaltning af midlerne;

8.2. opfordrer Kommissionen til i vidt omfang at overtage 5. rammeprograms deltagelsesregler og gennemførelsesbestemmelser og til i forbindelse med 6. rammeprogram at videreudvikle dem således, at de regionale aktører ikke afkræves for store forskudsbetalinger, koordinatorerne ikke pålægges uacceptable ansvarsmæssige risici og videnskabsfolkenes, læreanstalternes, forskningsinstitutionernes og virksomhedernes betænkeligheder med hensyn til intellektuel ejendomsret kan ryddes af vejen;

8.3. forventer, at Kommissionen i god tid forelægger sine forslag til regler for deltagelse og til gennemførelsesbestemmelser(6) og så hurtigt som muligt indkalder programudvalget i henhold til EF-traktatens artikel 167;

8.4. beder Kommissionen om at forbedre koordineringen af aktionerne til støtte for SMV, samarbejdet mellem de relevante generaldirektorater og samarbejdet mellem SMV-serviceorganer (bl.a. Innovation Relay Centers) og de nationale kontaktsteder;

9. Finansielle midler

Regionsudvalget

9.1. gør opmærksom på, at det 6. forskningsrammeprograms prioriterede foranstaltninger kun kan gennemføres, hvis der bevilges tilstrækkelige finansielle midler;

9.2. minder om, at Fællesskabet allerede i 1985 besluttede, at der som led i rammeprogrammet skulle stilles 6 % af det samlede budget til rådighed for forskning, men at dette hidtil ikke er blevet gennemført;

9.3. beklager, at hvor Kommissionen i forbindelse med 6. forskningsrammeprogram foreslår ekstra midler, går de hovedsageligt til koordineringsopgaver i forbindelse med det europæiske forskningsrum og til fællesskabspolitikker, hvorimod der for de enkelte forskningsområders vedkommende næsten ikke er tale om tilvækst, men snarere om indskrænkninger;

9.4. gør opmærksom på, at Göteborg-topmødets høje målsætninger angående bæredygtighed ikke kan nås, medmindre trafikforskning og energiforskning får lige så store midler stillet til rådighed som under 5. rammeprogram. De hertil nødvendige ca. 1,1 mia. euro må tilvejebringes enten ved besparelser (de kan eventuelt tages fra de ekstra midler, der er bevilget til forskningsinfrastruktur, eller fra bevillingerne til koordinerende foranstaltninger) eller i form af ekstrabevillinger;

9.5. understreger til slut, at der skal stilles ekstra midler til rådighed for administrationen af de nye instrumenter i en størrelsesorden, der svarer til, hvad Kommissionen tilstræber at spare ved at begrænse sit bureaukrati og udlicitere opgaver. Ellers bliver forskningsmidlerne reduceret med ca. dette beløb i forhold til det 5. rammeprogram, hvilket er i strid med de politiske målsætninger.

Bruxelles, den 15. november 2001.

Jos Chabert

Formand for

Regionsudvalget

(1) EFT C 226 af 8.8.2000, s. 18.

(2) EFT C 357 af 14.12.2000, s. 15.

(3) For nemheds skyld tales der i det følgende kun om "regioner", skønt der overalt også sigtes til kommunerne.

(4) Kommissionens meddelelse om anvendelsen af EF-traktatens artikel 169, KOM(2001) 282 endelig.

(5) Rådets resolution af 16.11.2000 om oprettelsen af Det Europæiske Område for Forskning og Innovation: Retningslinjer for EU's indsats inden for forskning (2002-2006), se EFT C 374, af 28.12.2000 s. 1.

(6) Denne bemærkning udgår, hvis de pågældende forslag forelægges inden mødet i Underudvalg 5.